Priekšlikums Padomes regula ar ko groza Regulu (EK) Nr. 1338/2001, ar kuru paredz pasākumus, kas vajadzīgi euro aizsardzībai pret viltošanu /* COM/2007/0525 galīgā redakcija - CNS 2007/0192 */





[pic] | EIROPAS KOPIENU KOMISIJA | Briselē, 17.9.2007 COM(2007) 525 galīgā redakcija 2007/0192 (CNS) Priekšlikums PADOMES REGULA ar ko groza Regulu (EK) Nr. 1338/2001, ar kuru paredz pasākumus, kas vajadzīgi euro aizsardzībai pret viltošanu (iesniegusi Komisija) PASKAIDROJUMA RAKSTS Vispārējais konteksts Padomes 2001. gada 28. jūnija Regula (EK) Nr. 1338/2001[1] paredz pasākumus, kas vajadzīgi euro aizsardzībai pret viltošanu. Viltotu banknošu un monētu atklāšana un identificēšana ir būtiska šādas aizsardzības sastāvdaļa, un tādēļ regulas 6. pants paredz, ka kredītiestādēm un visām saistītajām iestādēm ir pienākums izņemt no apgrozības visas saņemtās euro banknotes un monētas, par kurām ir zināms, ka tās ir viltotas, vai kuras ir pietiekams pamats par tādām uzskatīt, un nodot tās kompetentajām valstu iestādēm. Šāds pienākums attiecas uz kredītiestāžu un citu saistīto iestāžu pienācīgu rūpību nodrošināt atkārtoti apgrozībā laisto euro banknošu un monētu autentiskumu vai viltotu banknošu un monētu faktisko atklāšanu. Lai gan sākotnējais Komisijas priekšlikums Regulai 1338/2001 ietvēra šo iestāžu pienākumu pārbaudīt viltojumus, galīgajā redakcijā tas netika pieņemts galvenokārt tādēļ, ka nebija saskaņotu, vienotu un efektīvu metožu euro banknošu un monētu autentiskuma noteikšanai lielos apmēros vai viltojumu atklāšanai. Pēc tam, kad bija veikti pētījumi par euro banknošu un monētu autentiskuma noteikšanas metodēm, ECB publicēja pamatprincipu kopumu viltotu banknošu atklāšanai,[2] un Komisija pieņēma Ieteikumu euro monētu autentiskuma noteikšanai[3]. Tādējādi kredītiestādēm un citām saistītajām iestādēm ir pieejamas jaunākās procedūras viltojumu atklāšanai, apstrādājot saņemtās banknotes un monētas pirms to atkārtotas laišanas apgrozībā. Savās diskusijās valstu eksperti, kā arī Eiropas iestādes un struktūras ir uzsvērušas to, cik svarīgi ir ieviest tiesību aktus, kas paredz pienākumu pārbaudīt apgrozībā esošo banknošu un monētu autentiskumu. Šādas pārbaudes veic, izmantojot attiecīgi noregulētas šķirošanas iekārtas. Iekārtu regulēšanu veic, izmantojot gan īstu, gan viltotu banknošu vai monētu paraugus. Tādēļ ir jānodrošina, lai vietās, kur notiek minētās pārbaudes, būtu pieejams pietiekams skaits viltotu banknošu un monētu minēto iekārtu noregulēšanas vajadzībām. Šim nolūkam ir jāatļauj veikt viltotu banknošu un monētu pārvadājumus starp kompetentajām valstu iestādēm, kā arī ES iestādēm un struktūrām. Regulas 1338/2001 4. un 5. pants nosaka valstu analīzes centru pienākumu nosūtīt viltoto banknošu un monētu paraugus attiecīgi ECB un Komisijai. Taču viltotu banknošu un monētu pārvadājumi iekārtu noregulēšanas nolūkā ES līmenī pašlaik nav atļauti. Viltotu banknošu un monētu pārvadājumi pat gadījumos, kad šādiem pārvadājumiem nevar tieši piemērot sodu, ja tos neveic ar ļaunprātīgu nolūku, ir objektīvs pārkāpuma elements, un par tiem var uzsākt kriminālizmeklēšanu. Tādēļ, lai atvieglotu valstu tiesvedību, ir jāatļauj veikt viltotu banknošu un monētu pārvadājumus iekārtu noregulēšanas vajadzībām. Citas ES iestādes un struktūras arī atzīst nepieciešamību atļaut viltotu banknošu un monētu pārvadājumus šādam mērķim, un ECB ir izdevusi ieteikumu šim nolūkam[4]. Laikā, kad tika pieņemta Regula 1338/2001, Eiropas Tehnikas un zinātnes centrs ( ETSC ) veica savus pagaidu uzdevumus Francijas Monētu kaltuvē, izmantojot Komisijas nodrošināto administratīvo atbalstu un pārvaldību, bet darbojoties neatkarīgi no Komisijas. Pēc tam ar Padomes Lēmumu 2003/861/EK[5] un Komisijas Lēmumu 2005/37/EK[6] tika izveidots Eiropas Tehnikas un zinātnes centrs kā pastāvīga struktūra Komisijā. Tādējādi vairs nav nepieciešams paredzēt, ka Eiropas Tehnikas un zinātnes centrs dara zināmus datus Komisijai. Ar Padomes 2001. gada 28. jūnija Regulu (EK) Nr. 1339/2001[7] Padomes Regulu Nr. 1338/2001 attiecina arī uz tām dalībvalstīm, kas nav pieņēmušas euro kā vienotu valūtu. Regulas 1339/2001 1. pants attiecas uz dinamisko saikni, kas izveidota starp abām direktīvām. Še turpmāk ierosinātie grozījumi, kas skar Regulu 1338/2001, kā juridiskas sekas automātiski piemērojami arī dalībvalstīm, kas nav pievienojušās euro zonai. Ierosinātie grozījumi Ņemot vērā iepriekš minētos apsvērumus, ir ierosināts izdarīt grozījumus: 1. 4. panta 2. punktā un 5. panta 2. punktā, lai atļautu veikt viltotu banknošu un monētu pārvadājumus starp Regulas 1338/2001 2. panta b) punktā definētajām kompetentajām valstu iestādēm, kā arī ES iestādēm un struktūrām; 2. 5. panta 4. punktā, lai svītrotu trešajā teikumā iekļauto atsauci uz Komisiju; 3. 6. pantā, lai skaidri noteiktu kredītiestāžu un citu saistīto iestāžu pienākumu pārbaudīt saņemto euro banknošu un monētu autentiskumu pirms to atkārtotas laišanas apgrozībā, ievērojot attiecīgi ECB noteiktās procedūras euro banknotēm un Komisijas noteiktās procedūras monētām. Ir dots laiks, lai šīs iestādes varētu pielāgot savas iekšējās procedūras un uzlabot iekārtas. 2007/0192 (CNS) Priekšlikums PADOMES REGULA ar ko groza Regulu (EK) Nr. 1338/2001, ar kuru paredz pasākumus, kas vajadzīgi euro aizsardzībai pret viltošanu EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 123. panta 4. punkta trešo teikumu, ņemot vērā Komisijas priekšlikumu[8], ņemot vērā Eiropas Parlamenta atzinumu[9], ņemot vērā Eiropas Centrālās bankas atzinumu[10], tā kā: (1) Padomes Regula (EK) Nr. 1338/2001[11] paredz, ka kredītiestādēm un visām saistītajām iestādēm ir pienākums izņemt no apgrozības visas saņemtās euro banknotes un monētas, par kurām ir zināms, ka tās ir viltotas, vai kuras ir pietiekams pamats par tādām uzskatīt, un nodot tās kompetentajām valstu iestādēm. (2) Ir svarīgi nodrošināt apgrozībā esošo euro banknošu un monētu autentiskumu. Šobrīd ir pieejamas procedūras, kas kredītiestādēm un citām saistītajām iestādēm ļauj pārbaudīt saņemto euro banknošu un monētu autentiskumu pirms to atkārtotas laišanas apgrozībā. Lai ievērotu pienākumu pārbaudīt banknošu un monētu autentiskumu un īstenotu minētās procedūras, šīm iestādēm ir vajadzīgs laiks savas iekšējās darbības pielāgošanai. (3) Iekārtu attiecīga noregulēšana ir priekšnoteikums euro banknošu un monētu autentiskuma pārbaudei. Lai noregulētu iekārtas, kuras izmantoto autentiskuma pārbaudei, ir būtiski, lai vietās, kur notiek minētās pārbaudes, būtu pieejams pietiekams skaits viltotu banknošu un monētu. Tādēļ ir svarīgi atļaut veikt viltotu banknošu un monētu pārvadājumus starp kompetentajām valstu iestādēm, kā arī Eiropas Savienības iestādēm un struktūrām. (4) Šobrīd ar Padomes Lēmumu 2003/861/EK[12] un Komisijas Lēmumu 2005/37/EK[13] Komisijā ir oficiāli izveidots Eiropas Tehnikas un zinātnes centrs ( ETSC ). Tādēļ vairs nav nepieciešams noteikums, kas paredz, ka Eiropas Tehnikas un zinātnes centrs dara zināmus datus Komisijai. (5) Šo regulu piemēro neiesaistītajām dalībvalstīm saskaņā ar 1. pantu Padomes 2001. gada 28. jūnija Regulā (EK) Nr. 1339/2001, ar ko Regulu (EK) Nr. 1338/2001 attiecina arī uz tām dalībvalstīm, kuras nav pieņēmušas euro kā vienotu valūtu. (6) Tāpēc attiecīgi ir jāgroza Regula (EK) Nr. 1338/2001, IR PIEŅĒMUSI ŠO REGULU. 1. pants Grozījumi Regulu (EK) Nr. 1338/2001 groza šādi: 1. Regulas 4. pantu groza šādi: a) nosaukumu aizstāj ar šādu: "Pienākums nosūtīt viltotās banknotes"; b) 2. punkta beigās pievieno šādu teikumu: "Lai atvieglotu apgrozībā esošo banknošu autentiskuma kontroli, atļauj veikt viltotu banknošu pārvadājumus starp kompetentajām valstu iestādēm, kā arī Eiropas Savienības iestādēm un struktūrām." 2. Regulas 5. pantu groza šādi: a) nosaukumu aizstāj ar šādu: "Pienākums nosūtīt viltotās monētas"; b) 2. punkta beigās pievieno šādu teikumu: "Lai atvieglotu apgrozībā esošo monētu autentiskuma kontroli, atļauj veikt viltotu monētu pārvadājumus starp kompetentajām valstu iestādēm, kā arī Eiropas Savienības iestādēm un struktūrām." c) ar šādu punktu aizstāj 4. punktu: "Eiropas Tehnikas un zinātnes centrs analizē un klasificē katru jaunu viltotas euro monētas veidu. Tālab Eiropas Tehnikas un zinātnes centram ir piekļuve Eiropas Centrālajā bankā glabātajiem tehniskajiem un statistikas datiem par viltotām euro monētām. Eiropas Tehnikas un zinātnes centrs dara zināmus attiecīgos analīzes gala rezultātus kompetentajām valstu iestādēm un atbilstoši tā atbildības jomām arī Eiropas Centrālajai bankai. Eiropas Centrālā banka šos rezultātus dara zināmus Eiropolam saskaņā ar 3. panta 3. punktā minēto nolīgumu". 3. Regulas 6. pantu groza šādi: a) tā 1. punktu aizstāj ar šādu punktu: "1. Kredītiestādēm un citām iestādēm, kas iesaistītas profesionālā darbībā banknošu un monētu šķirošanā un izplatīšanā iedzīvotājiem, tostarp iestādēm, kuru darbība ietver dažādu valūtu banknošu un monētu apmaiņu, piemēram, naudas maiņas punktiem, ir pienākums nodrošināt, lai tiktu pārbaudīts to euro banknošu un monētu autentiskums, ko tās ir saņēmušas un plāno atkārtoti laist apgrozībā, un lai tiktu atklātas viltotās banknotes un monētas. Šādu pārbaudi veic, ievērojot attiecīgi ECB noteiktās procedūras euro banknotēm un Komisijas noteiktās procedūras monētām. Pirmajā daļā minētajām iestādēm ir pienākums izņemt no apgrozības visas saņemtās euro banknotes un monētas, par kurām ir zināms, ka tās ir viltotas, vai kuras ir pietiekams pamats par tādām uzskatīt. Minētās iestādes šīs banknotes nekavējoties nodod kompetentajām valstu iestādēm." b) 3. punkta beigās pievieno šādu daļu: "Atkāpjoties no 3. punkta pirmās daļas, normatīvos un administratīvos aktus šā panta 1. punkta pirmās daļas piemērošanai pieņem vēlākais līdz 2009. gada 31. decembrim. Tās par tiem nekavējoties informē Komisiju un Eiropas Centrālo banku." 2. pants Piemērošana Šo regulu piemēro iesaistītajām dalībvalstīm, kas minētas Padomes Regulas Nr. 974/98[14] 1. panta pirmajā ievilkumā. 3. pants Stāšanās spēkā Šī regula stājas spēkā […] dienā pēc tās publicēšanas Eiropas Savienības Oficiālajā Vēstnesī . Briselē, Padomes vārdā — priekšsēdētājs [1] OV L 181, 4.7.2001., 6. lpp. [2] Pieejams www.ecb.int [3] OV L 184, 15.7.2005., 60. lpp. [4] OV C 257, 25.20.2006., 16. lpp. [5] OV L 325, 12.12.2003., 44. lpp. [6] OV L 19, 21.1.2005., 73. lpp. [7] OV L 181, 4.7.2001., 11. lpp. [8] OV C […]., […]., […]. lpp. [9] OV C […]., […]., […]. lpp. [10] OV C […]., […]., […]. lpp. [11] OV L 181, 4.7.2001., 6. lpp. [12] OV L 325, 12.12.2003., 44. lpp. [13] OV L 19, 21.1.2005., 73. lpp. [14] OV L 139, 11.5.1998., 1. lpp.